Фестываль сярэдневяковай культуры запрашае наведаць старажытны Мсціслаў, гісторыя якога налічвае звыш 880 гадоў. Турысты гэты горад нярэдка называюць беларускім Суздалем, а з лёгкай рукі знакамітага пісьменніка Уладзіміра Караткевіча ён мае рамантычную назву "Дыяментавы горад". У Мсціславе і наваколлі захаваліся ўнікальныя выдатныя мясціны розных эпох: Замкавая гара, сабор Аляксандра Неўскага, будынак былога езуіцкага калегіума, касцёл кармелітаў, а таксама Пустынскі Свята-Успенскі манастыр, якому каля 700 гадоў. Усяго на два дні гарадскія вуліцы стануць дэкарацыямі для сярэдневяковых падзей, якія адновяць прадстаўнікі гістарычных клубаў з Беларусі, Расіі і Польшчы. Госці ўбачаць рыцарскія турніры, конныя і паказальныя выступленні, турніры лучнікаў, атрымаюць асалоду ад старадаўніх мелодый у выкананні этна- і фолк-музыкантаў і груп, развучаць сярэдневяковыя танцы, а на заканчэнне фэсту іх чакаюць вогненнае і светлавое шоу.